Jukolan viestistä tulleet brittiläiset suunnistajat pysähtyivät kotimatkallaan Parikkalassa ja saivat päähänsä piipahtaa luvatta rajan toisella puolella Venäjällä.

Britanniasta kotoisin oleva neljän miehen seurue päätti eilen sunnuntaina 18. kesäkuuta käydä katsomassa, miltä elämä itärajan takana näyttää. Miehet olivat tulossa Joensuun Enosta, jossa viikonvaihteessa kisailtiin Jukolan viesti.

Seurue jätti ajoneuvonsa parkkiin itärajalle johtavan tien varteen ja jatkoi matkaa jalkaisin ensin rajavyöhykkeelle, josta he kävelivät rajan yli Venäjän puolelle.

– Miehet olivat Venäjän puolella ehkä vartin. Rajan takana he olivat juoneet useamman tölkillisen olutta, kertoo tutkinnanjohtaja Timo Häkkinen Kaakkois-Suomen rajavartioston rikostorjuntayksiköstä.

Parikkalassa sijaitsevan Kolmikannan rajavartioaseman partio tavoitti seurueen Suomen puolelta läheltä itärajaa. Heidät otettiin kiinni epäiltynä valtionrajarikoksesta.

Suomen ja Venäjän raja kulkee tasan rajapyykkien keskellä. Yle

Esitutkinnassa henkilöt ovat myöntäneet syyllistyneensä rikokseen. He kertoivat nähneensä sekä ymmärtäneensä rajavyöhykkeestä varoittavat kyltit. Silti he olivat halunneet ottaa riskin, koska Venäjällä käyminen oli heitä kovasti houkuttanut.

Miehet ovat jo päässeet jatkamaan kotimatkaansa. Syyttäjä tullee haastamaan heidät oikeuteen epäiltynä valtionrajarikoksesta, josta tavallisesti rangaistuksena on sakkoja.

Tapauksesta on informoitu Venäjän rajavartiopalvelua. Oli lähellä, ettei miesten Jukolan viestistä tullut astetta pitempi ja jännittävämpi reissu.

– Jos venäläiset rajavartijat olisivat tavoittaneet miehet Venäjällä, olisi heidät viety Venäjälle vastaamaan teostaan, kertoo tutkinnanjohtaja Timo Häkkinen.

Viime viikolla saksalainen porukka oli lähes vastaavalla tavalla käynyt piipahtamassa Venäjän puolella.